Aros verwelkom meer as 1 000 onderwysstudente in 2018Meer as 430 nuwe eerstejaars is vroeër hierdie week tydens Aros se amptelike akademiese opening verwelkom. Foto: Verskaf. Met meer as 430 nuwe eerstejaars wat vroeër hierdie maand verwelkom is tydens Aros se amptelike akademiese opening, het die getal studente wat in 2018 aan hierdie unieke private Christelike hoëronderwysinstelling studeer tot meer as ŉ 1 100 gestyg. Studente is verspreid oor die twee vierjaar-graadkwalifikasies, B Ed Intermediêre Fase, en B Ed Grondslagfase, asook ŉ een driejaar-diploma-kwalifikasie wat Aros steeds aanbied – die Diploma in Graad R-onderwys. Aros, wat sedert 2012 geregistreerd en geakkrediteerd is by onderskeidelik die departement van hoër onderwys en opleiding en die raad op hoër onderwys, spog hierdie jaar met meer as 290 graduandi wat reeds in skole reg oor Suid-Afrika, asook die buiteland, werk. Volgens Niclaas Roets, uitvoerende hoof van Aros, bied Aros deur sy visie ŉ vars en innoverende kwaliteit oplossing in ŉ tydperk waar swak akademiese prestasie in die Suid-Afrikaanse onderwysstelsel toegeskryf word aan onder meer ŉ tekort aan goed gekwalifiseerde onderwysers en gebrekkige programme. “Aros se visie is juis om as Christelike hoëronderwysinstelling van uitnemendheid vakkundige graduandi te bied wat ŉ verskil in hul plaaslike en internasionale samelewing kan maak. Die hoë indiensnemingsyfer van, en positiewe terugvoer oor Aros-graduandi vanuit prominente Afrikaanse, maar ook Engelse skole, kleuterskole en ander onderriginstansies, word jaarliks deur navorsing ontleed en bevestig dat Aros se fokus in die kol is,” sê Roets. Aros se kampus is geleë in Waverley, Pretoria, en studente word deur ŉ unieke gemengde klas en deeltydse onderrig-en-leer-model die geleentheid gegee om deur die week as assistente in skole hul praktiese ondervinding op te doen, terwyl hul op Vrydagmiddae of Saterdae klas draf.